Şcoala Gimnazială “Ion Creangă” Tg. Frumos

**Acordarea burselor sociale**

Bursa socială se acordă la cerere, în funcție de situația materială/socială/medicală a elevului, a familiei sau a susținătorilor legali, după cum urmează:

a) elevi proveniți din familii care realizează **un venit mediu net lunar pe membru de familie**, supus impozitului pe venit, **pe ultimele 12 luni anterioare cererii**, **mai mic de 50% din salariul minim net pe economie (salariul = 3000 lei la data de 13.09.2023)**; se va lua în calcul salariul minim net pe economie în vigoare la data depunerii cererii; La stabilirea venitului mediu net lunar pe membru de familie se iau în calcul **toate veniturile nete cu caracter permanent realizate de membrii familiei, supuse impozitului pe venit**.

b) elevi cu **unul sau ambii părinți decedați** și elevi asupra cărora a fost instituită o măsură de protecție specială, respective **plasamentul**/plasamentul de urgență, **fără a se lua în considerare nivelul venitului** mediu pe membru de familie;

c) elevi care provin din **familii monoparentale**, **fără a se lua în considerare nivelul venitului** mediu pe membru de familie;

d) elevi care au deficiențe/afectări funcționale produse de **boli**, tulburări sau afecțiuni ale structurilor și funcțiilor organismului, încadrate conform criteriilor din anexa nr. 1 la Ordinul ministrului sănătății și al ministrului muncii, familiei, protecției sociale și persoanelor vârstnice nr. 1.306/1.883/2016, fără a se lua în considerare nivelul venitului mediu pe membru de familie. Acordarea burselor sociale pentru motive medicale se face pe baza **certificatului de încadrare în grad de handicap sau a certificatului eliberat de medicul specialist (tip A5)**, cu luarea în evidență de către medicul de la cabinetul școlar/medicul de familie — acolo unde nu există medic școlar.

e) **elevi proveniți din familii care beneficiază de venit minim de incluziune** conform Legii nr. 196/2016 privind venitul minim de incluziune, cu modificările și completările ulterioare, în baza deciziei de stabilire a dreptului la ajutor de incluziune al familiei elevului.

Pentru obținerea bursei sociale, elevii majori sau părinții/tutorii legal instituiți/reprezentanții legali ai elevilor minori depun, **în primele 25 de zile calendaristice de la începerea cursurilor anului școlar**, o cerere însoțită de acte care dovedesc dreptul de acordare a bursei sociale dupa cum urmează:

a) **cererea părintelui**/reprezentantului legal/elevului major;

b) **declarație pe propria răspundere** privind veniturile nete, cu caracter permanent, obținute pe ultimele 12 luni anterioare cererii, realizate de membrii familiei, supuse impozitului pe venit;

c) **acordul privind prelucrarea datelor** cu caracter personal pentru verificarea respectării criteriilor de acordare a bursei;

d) documente doveditoare ale componenței familiei:

* **certificatele de naștere** ale copiilor sub 14 ani,
* **actele de identitate** ale persoanelor care au peste 14 ani,
* acte de stare civilă,
* sentință judecătorească din care să rezulte stabilirea domiciliului copilului/copiilor la unul dintre părinți, certificat de deces, decizia instanței de menținere a stării de arest, raport de anchetă socială în cazul părinților dispăruți, după caz.

Lista elevilor care beneficiază de burse sociale poate fi revizuită lunar, la cererea beneficiarilor, după cum urmează: se adaugă listei beneficiarilor de burse sociale acei elevi care fac dovada încadrării în condițiile prevăzute.

Bursele sociale se acordă și în perioada vacanțelor școlare. Prin excepție **nu primesc bursa socială** în perioada vacanței de vară:

a) elevii care nu au promovat anul școlar;

b) elevii care la sfârșitul anului școlar sunt corigenți la mai mult de o disciplină și au acumulat mai mult de 20 de absențe nemotivate/an;

c) absolvenții învățământului gimnazial care nu au fost admiși în liceu/învățământ profesional, cursuri cu frecvență, într-o unitate de învățământ preuniversitar de stat;

d) elevii care repetă anul școlar din alte motive decât medicale.

Elevii care acumulează 10 sau mai multe absențe nemotivate într-o lună nu primesc bursa socială pentru luna respectivă.

Bursa socială se poate cumula cu bursa de merit.